Els Reis Mags arriben a Llíria
05 de Gener de 2017

Més de 300 persones de distints col·lectius locals han participat en la celebració de la tradicional cavalcada

(5 gen. 2017).- En el dia més esperat per a ells, els més menuts de Llíria van disfrutar amb la visita dels Reis Mags, que van recórrer els carrers del municipi saludant tots els xiquets i repartint més de 500 quilos de caramels i 15.000 monedes de xocolate.

La cavalcada va concloure a la Plaça Major amb la representació, per segon any consecutiu, de l'Adoració al xiquet Jesús, una escena en què Ses majestats d'Orient obsequien al nadó amb or, encens i mirra.

En la recepció oferida a Ca la Vila, l'alcalde Manolo Civera va dedicar unes paraules d'agraïment a Melcior, Gaspar i Baltasar, als que a més els va fer entrega de la clau la ciutat. A continuació, els Reis d'Orient es van dirigir a cada una de les tres parròquies de la localitat per a rebre els xiquets i xiquetes i fer-los entrega dels seus regals.

En la cavalcada organitzada per la regidoria de Festes, van participar més de 300 persones de diferents col·lectius locals, entre els que es troben l'Associació Amics del Cavall, la Parròquia de Maria Mare, les confraries del Remei i la Cort de Maria, la Penya Arre, l'Escola de Dansa, les bandes juvenils de la Unió Musical i la Banda Primitiva, el Club de Gimnàstica Rítmica, la Federació del Comerç, les falles de Llíria i el Grup de Ball Al-Hilal. Així mateix, distints grups de música i personatges de dibuixos animats van ambientar esta desfilada que van fer de la nit de Reis una experiència inoblidable per als més menuts.